
Klasa: 400-01/14-01-1

Ur. broj:2140-04-01-14-1

U Dražicama, 03. siječnja 2014. god.

Temeljem članka 4. stavak 1. Zakona o sustavu unutarnjih financijskih kontrola u javnom sektoru (NN broj: 141/06) i članka  33. Statuta Općine Jelenje (“Službene novine PGŽ”, broj 33/09), a u skladu s odredbama Zakona o fiskalnoj odgovornosti (NN broj: 139/10 i19/14) i odredbama Pravilnika o unutarnjoj reviziji proračunskih korisnika (NN broj: 96/13), načelnik Općine Jelenje donio je 03. siječnja 2014. godine donosi slijedeću

O   D   L   U   K   U

o  sustavu financijskog upravljanja

 i unutarnjih kontrola u Općini Jelenje
1. OPĆA ODREDBA
Članak 1.
Ovom Odlukom o  sustavu financijskog upravljanja i unutarnjih kontrola u Općini Jelenje (nastavno: Odluka) utvrđuje se sustav financijskog upravljanja i unutarnjih kontrola u Općini Jelenje (nastavno: Sustav).

Sustav iz prethodnog stavka sastoji se od jednog obaveznog elementa: financijskog upravljanja i kontrola (FMC) i drugog neobaveznoga elementa: unutarnje revizije.

2. TEMELJNE ODREDBE
2.1. Voditelj za financijsko upravljanje i kontrole
Članak 2.
Poslove u oblasti financijskog upravljanja i kontrola (FMC), osim poslova u dijelu evidentiranja nepravilnosti, obavlja voditelj za financijsko upravljanje i kontrole (nastavno: Voditelj).

Voditelj je odgovoran za uspostavu, provedbu i razvoj financijskog upravljanja i kontrola (FMC).

Voditelja svojim rješenjem imenuje općinski načelnik (nastavno: općinski načelnik) i to u pravilu službenika koji u skladu s odredbama važećeg Pravilnika o unutarnjem redu obavlja pretežiti dio poslova i zadaća financijsko – računovodstveno – knjigovodstvenoj oblasti.

2.2. Osoba zadužena za nepravilnosti
Članak 4.
Poslove u oblasti financijskog upravljanja i kontrola (FMC) u dijelu evidentiranja nepravilnosti obavlja osoba zadužena za nepravilnosti (nastavno: Osoba).

Osoba zaprima obavijesti o nepravilnostima i sumnjama na prijevaru, ali i sama utvrđuje nepravilnosti i prijevare nakon čega preko Općinskog načelnika ili direktno poduzima potrebne mjere i izvještava kontrolna, nadzorna tijela: nadležno Državno odvjetništvo Republike Hrvatske i nadležnu službu u Ministarstvu financija Republike Hrvatske, odnosno Državnoj riznici.

Osobu svojim rješenjem imenuje Općinski načelnik i to u pravilu službenika koji u skladu s odredbama važećeg Pravilnika o unutarnjem redu obavlja poslove pročelnika JUO-a.

2.3. Plan uspostave i razvoja financijskog upravljanja i kontrola – FMC
Članak 5.
Voditelj je dužan, uz prethodnu suglasnost Općinskog načelnika, donijeti plan uspostave i razvoja financijskog upravljanja i kontrola – FMC Općine (nastavno: Plan).

Članak 6.
Plan iz članka 5.  ove Odluke obuhvaća i izradu Godišnjeg izvješća o sustavu financijskog upravljanja i kontrola (nastavno: Godišnje izvješće), sastavljanje Izjave o fiskalnoj odgovornosti (nastavno: Izjava) izradu Plana o otklanjanju utvrđenih nepravilnosti i Izvješća o izvršenju Plana o otklanjanju utvrđenih nepravilnosti.

.
Članak 7.
Obveznici donošenja plana uspostave i razvoja financijskog upravljanja i kontrola – FMC za sebe su i subjekti iz članka 2. stavak 2. i 3.  ove Odluke, te se i na njih shodno primjenjuju pojedine odredbe ove Odluke. 


2.4. Godišnje izvješće o sustavu financijskog upravljanja i kontrola
Članak 8.
Godišnje izvješće priprema/sastavlja Voditelj na temelju podataka koji se odnose na izvještajno razdoblje sukladno važećem Naputku za izradu godišnjeg izvješća o sustavu unutarnjih financijskih kontrola u javnom sektoru (nastavno: Naputak). 

Voditelj dostavlja Općinskom načelniku ovjerenom Godišnje izvješće u pisanom obliku do 31. siječnja tekuće godine za prethodnu godinu. 

Godišnje izvješće odobrava Općinski načelnik, te ga potpisuje zajedno s Voditeljom. 

Svi službenici dužni su pravovremeno, a na zahtjev Voditelja dostaviti tražene podatke potrebne za sastavljanje Godišnjeg izvješća.

2.5. Izjava o fiskalnoj odgovornosti
Članak 9.
Izjavom Općinski načelnik potvrđuje da je u radu osigurao zakonito, namjensko i svrhovito korištenje sredstava, te učinkovito i djelotvorno funkcioniranje sustava financijskog upravljanja i kontrola u okviru proračunom utvrđenih sredstava.

Prijedlog Izjave na temelju važećeg Upitnika o fiskalnoj odgovornosti (nastavno: Upitnik) i ostalih priloga propisanih uz Izjavu sastavlja Voditelj u skladu s važećom Uredbom o sastavljanju i predaji izjave o fiskalnoj odgovornosti i izvještaja o primjeni fiskalnih pravila (nastavno: Uredba).

Svi službenici dužni su pravovremeno, a na zahtjev Voditelja dostaviti tražene podatke potrebne za sastavljanje Izjave.

Izjavu iz stavka 1. ovog članka Općinski načelnik dostavlja Ministarstvu financija za Općinu Jelenje do 31. ožujka tekuće godine za prethodnu godinu. 

Prilikom postupka primopredaje vlasti Općinski načelnik sastavlja Izjavu za razdoblje od 1. siječnja tekuće godine do datuma prestanka obnašanja dužnosti, te istu zajedno s prilozima

propisanim Uredbom predaje novom čelniku Proračuna koji preuzima dužnost Općinskog načelnika.

Članak 10.
Voditelj provjerava formalni sadržaj Izjave i Upitnika iz prethodnog stavka.
2.6.  Plan o otklanjanju utvrđenih nepravilnosti i Izvješće o izvršenju 
        Plana o otklanjanju utvrđenih nepravilnosti
Članak 11.
Plan o otklanjanju utvrđenih nepravilnosti i Izvješće o izvršenju Plana o otklanjanju utvrđenih nepravilnosti izrađuje Osoba u propisanim rokovima.

Plan i Izvješće iz prethodnog stavka donosi Općinski načelnik.
  2.7.  Poslovi unutarnje revizije

Članak 12.
Poslovi unutarnje revizije se ne obavljaju sukladno odredbama Pravilnika o unutarnjoj reviziji proračunskih korisnika.

Općinski načelnik može u smislu odredbe Pravilnika iz prethodnog stavka organizirati obavljanje unutarnje revizije u skladu s odredbama Zakona o sustavu unutarnjih financijskih kontrola u javnom sektoru.

3. PRIJELAZNE I ZAVRŠNE ODREDBE
Članak 13.
U smislu članka 3. stavak 3. ove Odluke Voditelj će se imenovati u roku 30. dana od njezinoga stupanja na snagu uz prethodno razrješenje sadašnjeg Voditelja.

U smislu članka 4. stavak 3. ove Odluke Osoba će se imenovati u roku 30. dana od njezinoga stupanja na snagu uz prethodno razrješenje sadašnje Osobe.  

U smislu članka 5.  ove Odluke Plan će se donijeti u roku 100 dana od njezinoga stupanja na snagu.

U smislu članka 7. ove Odluke Planovi bi se trebali donijeti u roku 70 dana od njezinoga stupanja na snagu.

Članak 14.
Godišnje izvješće, Izjavu, Plan o otklanjanju utvrđenih nepravilnosti i Izvješće o izvršenju Plana o otklanjanju utvrđenih nepravilnosti za proračunsku  godinu donose se uz shodnu primjenu odredbi ove Odluke ukoliko Planovi iz članka 5. stavak 1. i članka 7. ove Odluke ne bi bili do kraja izrađeni i doneseni.

U onoj mjeri u kojoj su dokumenti iz prethodnog stava izrađeni i doneseni primjenjuje se ova Odluka.

Ova Odluka zajedno sa svim dokumentima donesenim u skladu s njom u cijelosti se primjenjuje za proračunsku 2014. godinu.

Članak 16.
Ovaj Pravilnik stupa na snagu  osmog dana od dana donošenja a objaviti će se  na mrežnoj stranici Općine Jelenje.









               Načelnik Općine Jelenje:

    








mr. sc. Ervin Radetić, dr. med.
OPĆINA JELENJE


     Dražičkih boraca 64


       51218 DRAŽICE











